**PROJEKTLIGJ**

**Nr.\_\_\_/\_\_\_\_\_\_**

**PËR POLICINË BASHKIAKE**

Në mbështetje të neneve 78, 81 pika 1 dhe 83, pika 1, të Kushtetutës, me propozimin e Këshillit të Ministrave,

KUVENDI

I REPUBLIKËS SË SHQIPËRISË

VENDOSI:

**KREU I**

**DISPOZITA TË PËRGJITHSHME**

**Neni 1**

**Objekti**

Ky ligj rregullon misionin, organizimin, funksionimin, kompetencat e Policisë Bashkiake në Republikën e Shqipërisë, marrëdhëniet e punës së punonjësit të Policisë Bashkiake, si dhe masat për ruajtjen e rendit dhe sigurisë publike në komunitet.

**Neni 2**

**Misioni**

Policia Bashkiake ka si mision ushtrimin e funksioneve në shërbim të sigurisë, qetësisë dhe rendit në komunitet, mbarëvajtjes së punëve publike, mirëadministrimit të hapësirave publike, mbrojtjes së mjedisit në territorin e juridiksionit të saj, zbatimit të akteve ligjore dhe nënligjore, si dhe akteve të nxjerra nga organi përfaqësues dhe ekzekutiv i bashkisë.

**Neni 3**

**Përkufizime**

Në këtë ligj, termat e mëposhtëm kanë këto kuptime:

1. “Policia Bashkiake” është strukturë e administratës së bashkisë si njësia bazë e vetëqeverisjes vendore;
2. “Organi përfaqësues dhe ekzekutiv i bashkisë” janë respektivisht këshilli bashkiak dhe kryetari i bashkisë sipas legjislacionit në fuqi për vetëqeverisjen vendore;
3. “Ministri përgjegjës” është ministri që mbulon fushën e përgjegjësisë për çështjet vendore;

ç) “Rregullorja kuadër” është rregullorja, e cila parashikon organizimin dhe funksionimin e Policisë Bashkiake;

d) “Norma etike të bashkëjetesës shoqërore" janë tërësia e rregullave që përcaktojnë sjelljen, marrëdhënien e individëve në shoqëri, me qëllim ruajtjen e ekuilibrave të bashkëjetesës, nëpërmjet zbatimit të rregullave shoqërore, sigurisë së qetësisë dhe veprimtarive të përditshme ekonomike e shoqërore të përcaktuara edhe në legjislacionin lidhur me bashkëpronësisë në ndërtesat e banimit;

dh) “Hapësirat publike” janë hapësirat e jashtme, si trotuari, rruga, sheshi, lulishtja, parku e të tjera të ngjashme, në shërbim të komunitetit, ku menaxhimi mund të jetë publik dhe/ose privat. Hapësira publike përfshin rrugëkalime publike dhe mjedise që janë të hapura për publikun ose në shërbim të përdorimit publik, sipas legjislacionit për planfikimin dhe zhvillimin e territorit.

1. “Emërimi i punonjësit të Policisë Bashkiake” është momenti i fillimit të marrëdhënieve juridike të punës për punonjësin e Policisë Bashkiake;

ë) “Drejtuesi i Policisë Bashkiake” është autoriteti më i lartë ekzekutiv dhe organizativ i Policisë Bashkiake dhe përgjigjet drejtpërdrejtë para Kryetarit të Bashkisë për realizimin e detyrave dhe objektivave të përcaktuara;

**Neni 4**

**Parimet e veprimtarisë**

Parimet bazë që udhëheqin Policinë Bashkiake në veprimtarinë e saj, janë:

a) respektimi i të drejtave dhe lirive themelore të njeriut;

b) ligjshmëria;

1. mosdiskriminimi;

ç) proporcionaliteti;

1. paanshmëria;

dh) integriteti;

1. merita dhe profesionalizmi;

ë) transparenca;

1. kontrolli dhe llogaridhënia.

**Neni 5**

**Statusi dhe juridiksioni**

1. Policia Bashkiake është strukturë e administratës vendore, pjesë e strukturës së bashkisë.
2. Policia Bashkiake është strukturë e depolitizuar.
3. Policia Bashkiake ushtron veprimtarinë në territorin e bashkisë përkatëse.

**KREU II**

**ORGANIZIMI, FUNKSIONIMI DHE KOMPETENCAT**

**Neni 6**

 **Struktura**

1. Këshilli Bashkiak miraton strukturën dhe organikën e Policisë Bashkiake.
2. Policia Bashkiake organizohet në strukturë organizative hierarike në nivel drejtorie dhe sektori.
3. Ministri përgjegjës përcakton me udhëzim numrin e punonjësve të Policisë Bashkiake, duke e përllogaritur në referim të popullsisë faktike dhe sipas specifikimeve që i nevojiten çdo bashkie.

**Neni 7**

**Rregullorja për organizimin dhe funksionimin e Policisë Bashkiake**

1. Këshilli i Ministrave miraton me vendim rregulloren kuadër për organizimin dhe funksionimin e Policisë Bashkiake.
2. Kryetari i Bashkisë miraton rregulloren për organizimin dhe funksionimin e Policisë Bashkiake brenda juridiksionit të saj territorial bazuar në rregulloren kuadër.

**Neni 8**

**Detyrat dhe kompetencat e Policisë Bashkiake**

Policia Bashkiake ka këto detyra dhe kompetenca kryesore:

1. siguron zbatimin e akteve të nxjerra nga kryetari i bashkisë dhe këshilli bashkiak;
2. siguron zbatimin e urdhrave të nxjerra nga kryetari i bashkisë, që kanë të bëjnë me personat juridikë e fizikë, të cilët nuk plotësojnë detyrimet ligjore, fiskale, apo çdo detyrim tjetër pasuror;
3. parandalon, konstaton dhe shqyrton kundërvajtjet administrative, përmes forcimit, inspektimit dhe monitorimit në zbatim të akteve të njësive të vetëqeverisjes vendore brenda territorit të juridiksionit të saj dhe në përputhje me përcaktimet ligjore;

ç) njofton dhe mbështet në rast marrje njoftimi apo konstatimi të punimeve ndërtimore pa leje, strukturën përgjegjëse për vazhdimin e mëtejshëm të procedurave ligjore;

1. merr masa për ruajtjen e objekteve në pronësi të bashkisë, si dhe të atyre që administrohen nga ana e saj;

dh) siguron lirimin e hapësirave publike;

1. zbaton aktet e organeve të njësive të vetëqeverisjes vendore që përcaktojnë oraret e shërbimit të njësive tregtare, bar-kafeve, restoranteve dhe të gjithë subjekteve të tjera me veprimtari publike;

ë) merr masa të sigurisë për zbatimin e planit të emergjencës së bashkisë për parandalimin e fatkeqësive të ndryshme natyrore, si dhe bashkëpunon me Komisionin e Mbrojtjes Civile pranë bashkisë dhe Prefektit të Qarkut për kapërcimin e tyre;

1. kontrollon zbatimin e rregullave të qarkullimit rrugor në territorin e juridiksionit të saj, sipas parashikimeve në Kodin Rrugor të Republikës së Shqipërisë, si dhe sipas parashikimeve të marrëveshjeve të bashkëpunimit që lidhen me Policinë e Shtetit;

gj) bashkëpunon me Policinë e Shtetit për mbikëqyrjen e sigurisë, brenda territorit të juridiksionit të saj;

1. bashkërendon masat me Policinë e Shtetit, për ruajtjen e rendit dhe qetësisë publike në raste të aktiviteteve, në territorin e juridiksionit të bashkisë;
2. bashkërendon punën me strukturat përkatëse kur konstaton ndotje akustike, për matjen e nivelit të zhurmave dhe për vazhdimin e procedurave të tjera ligjore;
3. bashkërendon punën me strukturat përkatëse kur konstaton veprimtari të paligjshme për mjedisin, natyrën, pyjet, biodiversitetin dhe florën e faunën e egër.
4. bashkëpunon dhe mbështet strukturat përkatëse të bashkisë dhe ato jashtë saj për të garantuar mbrojtjen e mjedisit nga ndotjet;
5. konstaton, shqyrton kundërvajtjet dhe vendos sanksione për mosrespektim të normave etike të bashkëjetesës shoqërore.

**Neni 9**

**Kundërvajtjet administrative**

1. Shkeljet që përbëjnë kundërvajtje administrative janë të parashikuara në ligjet e veçanta dhe aktet e këshillit bashkiak.
2. Policia Bashkiake për shkeljet e konstatuara në kompetencë të saj, merr masa administrative bazuar në aktet ligjore dhe nënligjore për kundërvajtjet administrative.
3. Gjatë procedurës për konstatimin dhe shqyrtimin e një kundërvajtje administrative, Policia Bashkiake, nëse e sheh të nevojshme, ka të drejtën të kërkojë ndihmën e Policisë së Shtetit për kryerjen e kontrollit të identitetit të personit të dyshuar për kryerjen e kundërvajtjes.
4. Kur Policia Bashkiake krijon dyshimin e arsyeshëm se një veprim ose mosveprim i një personi fizik ose juridik, përbën një kundërvajtje administrative, konstatimi dhe shqyrtimi i së cilës nuk është në kompetencën e saj dhe se nga ai veprim mund të shkaktohet një dëm i pariparueshëm dhe me pasoja të rënda ndaj interesit publik apo palëve të treta, për jetën apo shëndetin e njerëzve, kafshëve apo për mjedisin, punonjësi i strukturës konstatuese ka të drejtë të marrë masa për ndërprerjen e menjëhershme të veprimeve të kundërvajtësit dhe të njoftojë organin përkatës për shkeljen e konstatuar.

**Neni 10**

**Procedura e konstatimit dhe shqyrtimit të kundërvajtjes**

1. Policia Bashkiake konstaton kundërvajtjen dhe e shqyrton atë menjëherë në vendin e kryerjes së saj.
2. Konstatimi dhe shqyrtimi i kundërvajtjes pasqyrohet në procesverbal, i cili përfshin, sanksionin administrativ dhe sekuestrimin e sendit.
3. Përpara nënshkrimit të procesverbalit të konstatimit dhe vendosjes së gjobës, punonjësi i Policisë Bashkiake i shpjegon kundërvajtësit shkeljen e kryer, bazën ligjore për konsiderimin e saj si kundërvajtje administrative dhe sanksionin administrativ që zbatohet. Kundërvajtësit i jepet mundësia për të paraqitur, aty për aty, shpjegimet përkatëse.
4. Procesverbali, si rregull, hartohet në prani të kundërvajtësit. Ai nënshkruhet nga punonjësi i Policisë Bashkiake, kundërvajtësi dhe dëshmitarët e pranishëm, në rast se ka të tillë. Në rastet kur kundërvajtësi nuk është i pranishëm, refuzon të nënshkruajë, nuk mundet të nënshkruajë apo refuzon të marrë procesverbalin, punonjësi konstatues bën një shënim të posaçëm në procesverbal dhe e vërteton këtë fakt nëpërmjet të paktën një dëshmitari.
5. Një kopje e procesverbalit i njoftohet kundërvajtësit nëpërmjet dorëzimit në vend. Në rastet kur kundërvajtësi refuzon të marrë kopjen e procesverbalit, ai konsiderohet i njoftuar. Në rastet kur kundërvajtësi nuk është i pranishëm, procesverbali njoftohet sipas dispozitave të Kodit të Procedurave Administrative.
6. Kundër procesverbalit nëpërmjet të cilit është vendosur gjobë, paraqitet ankim administrativ pranë Bashkisë, në përputhje me Kodin e Procedurave Administrative.
7. Vendimi për dhënien e gjobës ankimohet në gjykatën kompetente për mosmarrëveshjet administrative.
8. Vendimi i gjobës ekzekutohet në përputhje me legjislacionin në fuqi për kundërvajtjet administrative.

**Neni 11**

**Sekuestrimi dhe konfiskimi i sendit**

1. Policia Bashkiake kryen sekuestrimin e sendit që ka shërbyer ose që ishte caktuar për të shërbyer si mjet për kryerjen e kundërvajtjes administrative, nga persona fizikë ose juridikë.
2. Sendi i sekuestruar konfiskohet pas kalimit të afatit të ankimit ndaj aktit administrativ që vendos masën e sanksionit për kundërvajtjen administrative, ose pasi vendimi i gjykatës për lënien në fuqi të aktit administrativ të ketë marrë formë të prerë.
3. Bashkia e depoziton sendin e sekuestruara dhe të konfiskuara, në ambiente të posaçme.
4. Sendet e sekuestruara i kthehen pronarit ose poseduesit, pasi të jetë shlyer detyrimi për masën administrative të vendosur. Nëse pronari ose poseduesi i sendit nuk mund të identifikohet ose nuk kërkon me dëshirën e tij kthimin e sendit, sendi i sekuestruar kalon në pronësi të bashkisë, në përputhje me legjislacionin në fuqi.
5. Sendet e konfiskuara shiten në ankand ose shkatërrohen për shkak të natyrës së tyre. Të ardhurat e tyre nga procesi i shitjes me ankand kalojnë në buxhetin e bashkisë.
6. Procedurat e sekuestrimit, konfiskimit dhe shkatërrimit të sendeve përcaktohen në rregulloren kuadër.

**Neni 12**

**Kryetari i bashkisë**

Kryetari i bashkisë ka këto detyra dhe kompetenca:

1. propozon në këshillin bashkiak buxhetin dhe strukturën për këtë shërbim;
2. siguron mjetet dhe infrastrukturën e nevojshme për Policinë Bashkiake;
3. nxjerr vendime, urdhëresa dhe urdhra në zbatim të vendimeve të Këshillit Bashkiak;

ç) kontrollon dhe analizon veprimtarinë e Policisë Bashkiake duke marrë masa për përmirësimin e veprimtarisë së saj;

1. paraqet pranë këshillit bashkiak, çdo vit ose kurdo që është e nevojshme, informacion në lidhje me funksionimin e Policisë Bashkiake;

dh) organizon konsultime periodike me komunitetin, me pjesëmarrjen e përfaqësuesve të strukturave vendore të Policisë së Shtetit dhe të organizatave jofitimprurëse, lidhur me prioritetet dhe veprimtarinë e Policisë Bashkiake;

1. miraton kalendarin e trajnimeve të punonjësve të Policisë Bashkiake.

**Neni 13**

**Këshilli bashkiak**

Këshilli bashkiak ka këto kompetenca:

1. miraton stemën e Policisë Bashkiake të bashkisë përkatëse;
2. miraton buxhetin dhe strukturën për këtë shërbim, për funksionimin e Policisë Bashkiake.

**KREU III**

**PRANIMI, FORMIMI DHE PËRFUNDIMI I MARRËDHËNIEVE TË PUNËS**

**Neni 14**

**Marrëdhëniet e punësimit të punonjësit të Policisë Bashkiake**

Marrëdhëniet e punës së drejtuesit dhe të punonjësve të tjerë të Policisë Bashkiake rregullohen sipas këtij ligji dhe Kodit të Punës.

**Neni 15**

**Kriteret e përgjithshme për pranimin në Policinë Bashkiake**

Kriteret e përgjithshme për pranimin në Policinë Bashkiake, të çdo personi janë si më poshtë:

1. është shtetas shqiptar;
2. ka zotësi të plotë për të vepruar;
3. të jetë në kushte shëndetësore që e lejojnë të kryejë detyrën përkatëse;
4. ka përfunduar arsimin e mesëm të lartë;

ç) ndaj tij nuk është nisur një procedim penal dhe nuk është dënuar me vendim të formës së

 prerë për kryerjen e një krimi apo një kundërvajtjeje penale;

dh) ndaj tij nuk është marrë masa disiplinore e largimit nga puna që nuk është shuar ose nuk ka

 masë disiplinore në fuqi;

1. nuk është larguar nga Policia e Shtetit për shkak të vlerësimeve kalimtare ose periodike, të parashikuara nga legjislacioni në fuqi për punonjësit e Policisë së Shtetit;

ë) ka integritet shoqëror.

**Neni 16**

**Pranimi në Policinë Bashkiake**

1. Pranimi në Policinë Bashkiake bazohet në parimet e shanseve të barabarta, meritës, aftësive profesionale dhe mosdiskriminimit. Pranimi kryhet nëpërmjet një procesi përzgjedhjeje dhe testimi transparent e të drejtë.
2. Procesi përzgjedhës bazohet në vlerësimin e kritereve përgjithshme dhe aftësive profesionale të kandidatëve nëpërmjet konkurrimit.
3. Konkurrimi përfshin fazën e shqyrtimit, verifikimit dhe vlerësimit të dokumentacionit, testimit me shkrim, testimit fizik dhe intervistën verbale nga komisionit përzgjedhës.
4. Rregullat dhe procedurat e konkurrimit për pranimin në Policinë Bashkiake përcaktohen në rregulloren kuadër.

**Neni 17**

**Emërimi i punonjësit të Policisë Bashkiake**

1. Punonjësi i Policisë Bashkiake emërohet nga kryetari i bashkisë, pas shpalljes fitues nga procedura e konkurrimit.
2. Pas emërimit, punonjësi i Policisë Bashkiake i nënshtrohet periudhës tre mujore të provës.
3. Punonjësi i Policisë Bashkiake, gjatë periudhës së provës, përfundon trajnimin e detyrueshëm 4 (katër) javor pranë Akademisë së Sigurisë, sipas programit të miratuar për këtë qëllim.
4. Mos përfundimi me sukses i trajnimit të detyrueshëm përbën shkak për përfundimin e marrëdhënies së punës.

**Neni 18**

**Kriteret për emërimin e drejtuesit të Policisë Bashkiake**

Kandidati për drejtues të Policisë Bashkiake, përveç kritereve të përgjithshme të përcaktuara në këtë ligj, duhet të plotësojë kriteret, si vijon:

1. të ketë përfunduar ciklin e dytë të studimeve të arsimit të lartë ose diplomë të barasvlefshme me të, ose studimet e arsimit të lartë jashtë vendit dhe të ketë njohur dhe njësuar diplomën sipas përcaktimeve për njësimin e diplomave, të parashikuara në legjislacionin në fuqi për arsimin e lartë;
2. të ketë të paktën 5 vjet eksperiencë pune në administratën publike, në polici, në Forcat e Armatosura, në profesionet e lira ose në çdo pozicion tjetër të barasvlershëm me to në sektorin

privat;

1. të mos jetë subjekt i ndalimeve, sipas legjislacionit në fuqi për garantimin e integritetit të personave që zgjidhen, emërohen ose ushtrojnë funksione publike.

**Neni 19**

**Detyrat e drejtuesit të Policisë Bashkiake**

Drejtuesi i Policisë Bashkiake:

1. organizon, drejton, kontrollon dhe përgjigjet për sigurimin e zbatimit të detyrimeve që ka Policia Bashkiake;
2. koordinon veprimtarinë e punës me Policinë e Shtetit, për zbatimin e detyrimeve, të akteve ligjore dhe nënligjore, në fushën e rendit e të sigurisë publike në parandalimin e veprimtarive të kundërligjshme për aktivitetet që zhvillohen në territorin e bashkisë;
3. planifikon aktivitetin në mbështetje të detyrave të caktuara për të siguruar realizimin në kohë të objektivave të përcaktuara;

ç) kryen analiza, raporte, përshkrime që lidhen me veprimtarinë e Policisë Bashkiake;

1. propozon te Kryetari i Bashkisë kalendarin e trajnimeve, për të siguruar kualifikimin periodik profesional në Akademinë e Sigurisë, në Shkollën Shqiptare të Administratës Publike ose në institucione të tjera publike, të punonjësve të Policisë Bashkiake;

dh) këshillon Kryetarin e Bashkisë dhe jep mendime për zgjidhjen e çështjeve të ndryshme.

**Neni 20**

**Emërimi, lirimi dhe shkarkimi i drejtuesit të Policisë Bashkiake**

1. Emërimi, lirimi dhe shkarkimi i drejtuesit të Policisë Bashkiake bëhet nga kryetari i bashkisë, sipas kritereve të përcaktuara në këtë ligj.
2. Procedura e përzgjedhjes për drejtuesin e Policisë Bashkiake, përfshin fazën e shqyrtimit, verifikimin, vlerësimin e dokumentacionit dhe intervistën verbale nga komisioni përzgjedhës.

**Neni 21**

**Lirimi dhe shkarkimi**

1. Punonjësi i Policisë Bashkiake lirohet nga detyra në rastet kur:

1. jep dorëheqjen;
2. mbush moshën e pensionit të pleqërisë;
3. bëhet i paaftë përgjithmonë për të kryer detyrën, për shkak të gjendjes shëndetësore.

2. Punonjësi i Policisë Bashkiake shkarkohet nga detyra kur:

1. dënohet me vendim gjyqësor të formës të prerë për kryerjen e një vepre penale;
2. ndaj tij merret masa disiplinore “largim nga Policia Bashkiake”;
3. humbet shtetësinë shqiptare;
4. merr formë të prerë vendimi i gjykatës për kufizimin apo e heqjen e zotësisë për të vepruar.

**Neni 22**

**Vlerësimi i performancës**

1. Vlerësimi i performancës së punonjësit të Policisë Bashkiake bëhet çdo vit, nga eprori i drejtpërdrejtë dhe miratohet nga drejtuesi i Policisë Bashkiake.
2. Kriteret dhe procedurat e vlerësimit të performancës përcaktohen në rregulloren kuadër.

**Neni 23**

**Trajnimet**

1. Trajnimet e punonjësit të Policisë Bashkiake bëhen në mënyrë periodike në Akademinë e Sigurisë, në Shkollën Shqiptare të Administratës Publike ose në institucione të tjera publike, me qëllim përmirësimin e aftësive profesionale.
2. Bashkitë bashkëpunojnë me institucionet e përcaktura në pikën 1, të këtij neni për programin e formimit të vazhdueshëm me qëllim përmirësimin e aftësive profesionale.
3. Kostot e trajnimit përballohen nga buxheti i bashkisë.

**Neni 24**

**Trajtimi financiar gjatë dhe pas përfundimit të marrëdhënieve të punës**

1. Paga e punonjësit të Policisë Bashkiake përbëhet nga paga për funksion, shtesa për vështirësi shërbimi dhe shtesa për vjetërsi në punë, e cila miratohet me vendim të këshillit bashkiak, brenda kufijve të caktuar nga aktet ligjore në fuqi.
2. Shpenzimet për pagat dhe shpenzimet e tjera përballohen nga buxheti i bashkisë.

**KREU IV**

**DETYRIMET DHE TË DREJTAT E PUNONJËSIT TË POLICISË BASHKIAKE**

**Neni 25**

**Detyrimi për respektimin e ligjit**

1. Punonjësi i Policisë Bashkiake respekton Kushtetutën, legjislacionin në fuqi, si dhe mbron të drejtat e liritë e njeriut.
2. Punonjësi i Policisë Bashkiake mban përgjegjësi individuale për ligjshmërinë e çdo veprimi apo mosveprimi të tij gjatë ushtrimit të detyrës.
3. Punonjësi i Policisë Bashkiake kryen detyrat e tij me profesionalizëm, paanësi, pa diskriminim dhe në përputhje me ligjin.

**Neni 26**

**Detyrimi për të zbatuar urdhrin**

1. Punonjësi i Policisë Bashkiake vepron në përputhje me urdhrat e marrë nga eprorët hierarkikë, sipas ligjit dhe rregullave të brendshme të bashkisë.
2. Punonjësi i Policisë Bashkiake, nëse dyshon për paligjshmërinë e urdhrit të eprorit, ai nuk e zbaton atë, por informon pa vonesë eprorin e personit që ka dhënë urdhrin dhe kërkon konfirmimin e tij me shkrim.
3. Punonjësi i Policisë Bashkiake zbaton urdhrin me shkrim, me përjashtim të rastit kur zbatimi i tij përbën vepër penale.

**Neni 27**

**Detyrimi për ruajtjen e konfidencialitetit**

1. Punonjësi i Policisë Bashkiake nuk përdor informacionin e mbledhur gjatë ushtrimit të detyrës për qëllime të tjera, jashtë atyre të përcaktuara me ligj.
2. Punonjësi i Policisë Bashkiake siguron mbrojtjen, ruajtjen, mospërhapjen si dhe konfidencialitetin e të dhënave personale në përputhje me legjislacionin për mbrojtjen e të dhënave personale dhe atyre që lidhen me veprimtarinë tregtare apo profesionale të personave, të mbrojtura sipas ligjit, me të cilat njihet gjatë ushtrimit të detyrës, edhe pas mbarimit të ushtrimit të detyrës.

**Neni 28**

**Detyrimi për administrimin e pronës dhe kohën e punës**

1. Punonjësi i Policisë Bashkiake mirëadministron pronën dhe pajisjet që i vihen në përdorim në ushtrimin e detyrës dhe i përdor ato vetëm për qëllimin e përcaktuar.
2. Punonjësi i Policisë Bashkiake shfrytëzon kohën e punës dhe shërbimit me efektshmëri dhe vetëm për kryerjen e detyrave.

**Neni 29**

**Mbajtja e simboleve gjatë ushtrimit të detyrës**

1. Punonjësi i Policisë Bashkiake detyrohet të përdorë uniformën, simbolet, dhe shenjat e saj vetëm gjatë kryerjes së detyrës ose për shkak të saj.
2. Policia Bashkiake në çdo bashki ka uniformë të njëjtë, të ndryshme nga çdo strukturë tjetër policore. Uniforma dhe elementët e saj miratohen me vendim të Këshillit të Ministrave.
3. Punonjësi i Policisë Bashkiake, gjatë kryerjes së detyrës identifikohet me dokumentin individual të identifikimit. Modeli dhe të dhënat që përmban dokumenti individual i identitifikimit përcaktohen në rregulloren kuadër.

**Neni 30**

**Kufizimi për veprimtari të dyta**

1. Punonjësi i Policisë Bashkiake nuk punësohet ose kryen veprimtari private që bie ndesh me detyrën e punonjësit të Policisë Bashkiake, me përjashtim të mësimdhënies.
2. Në rastet e mësimdhënies, punonjësi i Policisë Bashkiake ka detyrimin të marrë miratimin me shkrim të drejtuesit të strukturës.

**Neni 31**

**Konflikti i interesit**

1. Punonjësi i Policisë Bashkiake shmang çdo konflikt ndërmjet interesit të tij privat dhe interesit publik në kryerjen e detyrës sipas legjislacionit përkatës.
2. Punonjësi i Policisë Bashkiake informon menjëherë eprorin në rast dyshimi për një konflikt interesi dhe zbaton urdhrat e tij.
3. Eprori merr masa të shmangë konfliktin e interesit të deklaruar nga punonjësi.

**Neni 32**

**Të drejtat politike**

1. Punonjësi i Policisë Bashkiake nuk mund të jetë anëtar i partive politike.
2. Punonjësi i Policisë Bashkiake nuk duhet të shprehë publikisht bindjet ose preferencat e tij politike gjatë kohës së ushtrimit të detyrës.

**Neni 33**

**E drejta e anëtarësimit në organizata sindikale**

1. Punonjësi i Policisë Bashkiake ka të drejtën e pjesëmarrjes në organizata sindikale, që kanë për qëllim mbrojtjen e interesave të tij në marrëdhënien e punës.
2. Marrëdhëniet ndërmjet organizatave sindikale dhe punonjësve të Policisë Bashkiake rregullohen nëpërmjet statutit të sindikatës dhe kartës së të drejtave dhe detyrimeve që pranon

çdo punonjës i Policisë Bashkiake kur anëtarësohet.

1. Të drejtat bazë të punonjësve të Policisë Bashkiake rregullohen nëpërmjet kontratës kolektive të lidhur ndërmjet Policisë Bashkiake dhe organizatave sindikale përkatëse.

**KREU V**

**DISIPLINA**

**Neni 34**

**Sjellja dhe etika**

Punonjësi i Policisë Bashkiake respekton rregullat e sjelljes dhe etikës gjatë përmbushjes së detyrave, të cilat përcaktohen në rregulloren kuadër.

**Neni 35**

**Shkeljet disiplinore**

1. Shkelje disiplinore është çdo veprim ose mosveprim i punonjësit të Policisë Bashkiake gjatë ushtrimit të detyrës apo për shkak të saj, që bien në kundërshtim me legjislacionin në fuqi, nëse ato nuk përbëjnë vepër penale.
2. Shkeljet disiplinore kategorizohen në shkelje disiplinore të lehta dhe shkelje disiplinore të rënda.
3. Masa disiplinore duhet të jetë në përputhje me shkeljen e kryer, pasojat e ardhura prej saj dhe shkallën e fajësisë.
4. Masa e lehtë disiplinore jepet nga eprori i punonjësit të Policisë Bashkiake. Punonjësi i Policisë Bashkiake, ndaj të cilit merret masë e lehtë disiplinore, ka të drejtë të ankohet tek eprori i punonjësit që ka dhënë masën, brenda 5 ditëve nga çasti i marrjes dijeni me shkrim, për dhënien e masës disiplinore.
5. Masa e rëndë disiplinore për punonjësit e Policisë Bashkiake jepet nga komisioni i disiplinës, me propozim të drejtuesit të Policisë Bashkiake.
6. Gjatë procesit të ankimit, punonjësit të Policisë Bashkiake i garantohet e drejta për t’u informuar, dëgjuar dhe mbrojtur, në përputhje me parimet e Kodit të Procedurave Administrative.
7. Punonjësi i Policisë Bashkiake ka të drejtë të ankimojë vendimin e dhënë, sipas pikave 4 dhe 5 të këtij neni, në gjykatën kompetente për mosmarrëveshjet administrative, në përputhje me legjislacionin në fuqi.

**Neni 36**

**Masat disiplinore**

1. Ndaj punonjësit të Policisë Bashkiake që kryen shkelje disiplinore, merren këto masa:
2. Për shkelje të lehta disiplinore:

i) vërejtje;

ii) vërejtje me paralajmërim.

1. Për shkelje të rënda disiplinore:

i) mbajtja deri në 1/4 e pagës së plotë për një periudhë deri në tre muaj;

ii) largimi nga Policia Bashkiake.

1. Masa disiplinore shuhet pas kalimit të këtyre afateve:
2. 6 muaj për masën e vërejtjes dhe vërejtjes me paralajmërim;
3. 3 vjet nga njoftimi i masës së parashikuar sipas shkronjës “b”, të pikës 1.
4. Deklarimi i shuarjes bëhet kryesisht apo me kërkesë, me vendim të njësisë së burimeve njerëzore të bashkisë dhe masa fshihet nga dosja e personelit.
5. Llojet e shkeljeve disiplinore, kriteret dhe procedura për dhënien e masave disiplinore përcaktohen në rregulloren kuadër.

**KREU VI**

**PAJISJET DHE MJETET**

**Neni 37**

**Pajisjet e Policisë Bashkiake**

1. Punonjësi i Policisë Bashkiake nuk mban armë për shkak të detyrës.
2. Punonjësit të Policisë Bashkiake i jepen në përdorim pajisje të përcaktuara në rregulloren kuadër.

**Neni 38**

**Mjetet e Policisë Bashkiake**

Policia Bashkiake gjatë ushtrimit të detyrës përdor mjete lëvizëse. Këshilli i Ministrave miraton me vendim ngjyrën, shenjën dhe përdorimin e tyre.

**KREU VII**

**MASAT PËR RUAJTJEN E RENDIT DHE SIGURISË PUBLIKE NË KOMUNITET**

**Neni 39**

**Bllokimi i rrugëve**

Për nevoja të rendit dhe të sigurisë publike ose në rastet e fatkeqësive natyrore apo të aksidenteve, Policia Bashkiake vë në dispozicion të Policisë së Shtetit, punonjësit e saj dhe mjetet, për bllokimin e një pjese të rrugëve ose të mjediseve publike brenda juridiksionit të bashkisë deri në kryerjen e veprimeve të nevojshme ligjore.

**Neni 40**

**Masat mbrojtëse**

1. Masat mbrojtëse merren ndaj personit me çrregullime të shëndetit mendor, në gjendje të dehur, ose nën efektet e lëndëve narkotike.
2. Në këto raste, Punonjësi i Policisë Bashkiake njofton Policinë e Shtetit dhe në rastet kur gjendja e tij përbën rrezik për jetën e tij, shëndetin ose sigurinë e vetes ose të të tjerëve, e shoqëron personin në shërbimin e urgjencës mjekësore më të afërt.
3. Veprimet e mësipërme për marrjen e masave mbrojtëse ndaj personave të parashikuar në këtë dispozitë, dokumentohen në procesverbal.

**Neni 41**

**Bashkërendimi me strukturat ligjzbatuese**

1. Policia Bashkiake bashkëpunon dhe bashkërendon punën me institucionet e administratës publike, personat juridikë dhe fizikë, në përmbushje të detyrave funksionale të përcaktuara edhe në akte të tjera ligjore dhe nënligjore.
2. Policia Bashkiake bashkërendon punën me Policinë e Shtetit në drejtim të shkëmbimit të informacionit, në funksion të parandalimit të krimit në bashkinë përkatëse.

**KREU VIII**

**DISPOZITA TË FUNDIT**

**Neni 42**

**Aktet nënligjore zbatuese**

1. Ngarkohet Këshilli i Ministrave të nxjerrë aktet nënligjore në zbatim të nenit 7, pika 1, nenit 28, pika 2 dhe nenit 37 brenda 6 muajve nga hyrja në fuqi e tij.
2. Ngarkohet ministri përgjegjës për çështjet vendore të nxjerrë aktin nënligjor, në zbatim të nenit 6, pika 3, brenda 6 muajve nga hyrja në fuqi e tij.

**Neni 43**

**Shfuqizime**

Ligji nr. 8224, datë 15.05.1997 *“Për organizimin dhe funksionimin e policisë të bashkisë dhe të komunës”*, të ndryshuar dhe akte të tjera ligjore e nënligjore në fuqi, që rregullojnë veprimtarinë e Policisë Bashkiake dhe që bien ndesh me këtë ligj, shfuqizohen.

**Neni 44**

**Hyrja në fuqi**

Ky ligj hyn në fuqi 15 ditë pas botimit në Fletoren Zyrtare.

**KRYETARI**

**LINDITA NIKOLLA**